যুক্তফ্রন্ট (পশ্চিমবঙ্গ)

**যুক্তফ্রণ্ট** ১৯৬৭ সালের বিধানসভা নির্বাচনের পরপরই গঠিত ভারতের পশ্চিমবঙ্গের একটি রাজনৈতিক জোট ছিল। ২৫ ফেব্রুয়ারি ১৯৬৭ সালে যুক্ত বাম ফ্রণ্ট ও গণ যুক্ত বামফ্রন্ট সহ আরও কিছু দল একত্র হয়ে এই জোট গঠন করে। গঠনের অল্প সময়ের মধ্যেই কলকাতায় অনুষ্ঠিত একটি বিশাল জনসভায় জোটের ১৮ দফা কর্মসূচি ঘোষণা করা হয়। বাংলা কংগ্রেসের নেতা অজয় মুখোপাধ্যায় যুক্তফ্রন্টের প্রধান হন।

এই জোট রাজ্যে সরকার গঠন করলে অজয় মুখোপাধ্যায় মুখ্যমন্ত্রী হন এবং জ্যোতি বসু উপ-মুখ্যমন্ত্রী নিযুক্ত হন, ফলে রাজ্যের ইতিহাসে প্রথমবারের মতো ভারতীয় জাতীয় কংগ্রেসকে ক্ষমতা থেকে সরে যেতে হয়। যুক্তফ্রন্টের এই মন্ত্রিসভা ১৫ মার্চ ১৯৬৭ সালে শপথ গ্রহণ করে।

## ১৮-দফা কর্মসূচি
কলকাতায় ঘোষিত জোটের কর্মসূচিতে উল্লেখ করা হয় যে তারা ক্ষমতায় এলে জনগণের মৌলিক চাহিদা পূরণ নিশ্চিত করবে; খাদ্য সংকট মোকাবিলা করবে; উদ্বাস্তুদের পুনর্বাসনের জন্য ব্যবস্থা গ্রহণ করবে; দুর্নীতি, স্বজনপ্রীতি, কালোবাজারি, বেকারত্ব ও খাদ্যদ্রব্যের মূল্যবৃদ্ধির বিরুদ্ধে সংগ্রাম করবে; নারী, তপশিলি ও আদিবাসীদের উপর বিশেষ গুরুত্ব দেবে; এবং পুলিশ বাহিনী পুনর্গঠন করে গণতান্ত্রিক অধিকারকে সম্মান করার পরিবেশ তৈরি করবে।

## যুক্তফ্রন্ট মন্ত্রিসভা
*বাংলা কংগ্রেস: ৩টি মন্ত্রণালয় (সাধারণ প্রশাসন, স্বরাষ্ট্র, শিল্প)
*ভারতের কমিউনিস্ট পার্টি (মার্কসবাদী): ৩টি মন্ত্রণালয় (ভূমি ও ভূমি রাজস্ব (সংস্কার), অর্থ, পরিবহন)
*ভারতের কমিউনিস্ট পার্টি: ২টি মন্ত্রণালয় (তথ্য, সেচ ও জলপথ)
*নিখিল ভারত ফরওয়ার্ড ব্লক: ২টি মন্ত্রণালয়
*বিপ্লবী সমাজতন্ত্রী দল: ১টি মন্ত্রণালয়
*ভারতের সমাজতান্ত্রিক ঐক্য কেন্দ্র: ১টি মন্ত্রণালয় (শ্রম)
*সংযুক্ত সমাজতান্ত্রিক দল: ১টি মন্ত্রণালয়
*ভারতের শ্রমিক দল: ১টি মন্ত্রণালয়
*অখিল ভারতীয় গোর্খা লিগ: ১টি মন্ত্রণালয়
*প্রজা সমাজতান্ত্রিক দল: ১টি মন্ত্রণালয়
*লোকসেবক সংঘ: ১টি মন্ত্রণালয়
*প্রফুল্লচন্দ্র ঘোষ (স্বতন্ত্র): খাদ্য ও কৃষি

একটি যুক্তফ্রন্ট কমিটি গঠিত হয়। মন্ত্রিসভার প্রতিটি দলের প্রতিনিধি এই কমিটিতে ছিল। কমিটির কাজ ছিল জোটের মধ্যে সম্ভাব্য মতপার্থক্যের সমাধা করা ও বিভিন্ন মন্ত্রণালয়ের কার্যক্রমের মধ্যে সমন্বয় সাধন করা।

## খাদ্য সংকট
যুক্তফ্রন্ট সরকারের জন্য একটি বড় চ্যালেঞ্জ ছিল পশ্চিমবঙ্গে খাদ্য সংকট মোকাবিলা। বিরোধীদল হিসেবে অতীতে যুক্তফ্রন্টের সদস্য দলগুলো খাদ্য সমস্যার সমাধানে কংগ্রেস সরকারের ব্যর্থতার তীব্র সমালোচনা করত। তাই সরকার গঠনের পর পূর্বতন সরকারের চেয়ে ভালো ফল দেখানোর জন্য তারা ব্যাপক চাপের মুখে পড়ে। ১৯৬৭ সালের মার্চ মাসে কেন্দ্রীয় সরকার পশ্চিমবঙ্গকে চাহিদার তুলনায় অনেক কম পরিমাণ খাদ্য সাহায্য বরাদ্দ করাও পরিস্থিতি আরও খারাপ হয়ে পড়ে। রাজ্য সরকার যেখানে বছরে ১৫ লাখ টন খাদ্যশস্য চেয়েছিল সেখানে কেন্দ্র মাত্র ১০ লাখ টন দেওয়ার প্রতিশ্রুতি দেয়। ২৯ মার্চ ১৯৬৭ সালে প্রফুল্লচন্দ্র ঘোষ বিধানসভায় এই পরিস্থিতি তুলে ধরেন। খাদ্য সংকট মোকাবিলার কৌশল নিয়ে যুক্তফ্রন্টের অভ্যন্তরে মতপার্থক্য দেখা দেয়। ঘোষ মূলত স্বেচ্ছাসেবা ও প্রণোদনার মাধ্যমে খাদ্য সংগ্রহে জোর দেন। বক্তব্যের পর সিপিআইএম তার কড়া সমালোচনা করে, কারণ তিনি পর্যাপ্ত খাদ্যশস্য সংগ্রহ করতে পারেননি ও ধনী জমিদারদের বিরুদ্ধে কঠোর পদক্ষেপ নেননি। সিপিআইএম ও যুক্তফ্রন্টের অন্যান্য বাম দলগুলো নিত্যপ্রয়োজনীয় খাদ্যশস্যের জন্য নির্ধারিত মূল্যের দাবি তোলে। মেদিনীপুরে সিপিআইএমের কর্মীরা ঘোষের বিরুদ্ধে বিক্ষোভ করে। অন্যান্য স্থানেও সিপিআইএমের আয়োজিত সভায় ঘোষের পদত্যাগের দাবি তোলা হয়। খাদ্যমন্ত্রী ও বামপন্থীদের মধ্যে আরেকটি বড় মতবিরোধ ছিল খাদ্য সংকটের রাজনৈতিকীকরণ নিয়ে। যুক্তফ্রন্ট সিদ্ধান্ত নেয় যে তারা এই ইস্যুকে রাজনৈতিকভাবে কাজে লাগাবে এবং কেন্দ্র ও কংগ্রেসের বিরুদ্ধে ইচ্ছাকৃতভাবে পশ্চিমবঙ্গকে খাদ্য সরবরাহ না করার অভিযোগ তুলবে। ২৩ আগস্ট ১৯৬৭ সালে প্রধানমন্ত্রীর বাসভবনের সামনে অনশন কর্মসূচি চালানো হয়। পাশাপাশি, কেন্দ্রের বিরুদ্ধে প্রতিবাদ জানাতে একদিনের পশ্চিমবঙ্গব্যাপী সাধারণ ধর্মঘটের পরিকল্পনাও হয়। তবে ঘোষ এই ধরনের প্রতিবাদ কর্মসূচির ঘোরতর বিরোধিতা করেন। তিনি পদত্যাগের হুমকি দিতে শুরু করেন এবং মন্ত্রিসভার বৈঠকে অংশগ্রহণ করা থেকে বিরত থাকতে শুরু করে।

## ঘেরাও আন্দোলন
যুক্তফ্রন্ট তাদের কর্মসূচির অংশ হিসেবে যাতে গণতান্ত্রিক আন্দোলনে হস্তক্ষেপ না করে সেজন্য পুলিশ বাহিনীকে পুনর্গঠন করার প্রতিশ্রুতি দিয়েছিল। এর একটি প্রধান দিক ছিল শ্রমিকদের সঙ্গে সম্পর্কিত বিরোধে পুলিশি হস্তক্ষেপ বন্ধ করা। সরকার গঠনের পর যুক্তফ্রন্ট সরকার একটি বিজ্ঞপ্তি জারি করে পুলিশকে জানায় যে শ্রমমন্ত্রী অনুমতি না পাওয়া পর্যন্ত পুলিশ ঘেরাওয়ের ঘটনায় হস্তক্ষেপ করতে পারবে না। এর ফলে শ্রমিক আন্দোলনের সঙ্গে সম্পর্কিত ঘেরাওয়ের সংখ্যা ব্যাপকভাবে বেড়ে যায়। ১৯৬৭ সালের মে মাসে পশ্চিমবঙ্গে ১৫১টি ঘেরাও হয়, যেখানে মার্চ মাসে এই সংখ্যা ছিল মাত্র ৩২। এই অবস্থায় উচ্চ আদালত হস্তক্ষেপ করে সরকারের বিজ্ঞপ্তিকে অবৈধ ঘোষণা করে। এরপর ১২ জুন ১৯৬৭ তারিখে রাজ্য সরকার একটি নতুন বিজ্ঞপ্তি জারি করে। এই বিজ্ঞপ্তিতে শ্রমিক আন্দোলনকে 'বৈধ' ও 'অবৈধ' হিসেবে পৃথক করে দেওয়া হয়। বৈধ ট্রেড ইউনিয়নের কার্যক্রমে পুলিশি হস্তক্ষেপ নিষিদ্ধ করা হয়। তবে অবৈধ কার্যক্রমের ক্ষেত্রে শুধুমাত্র যথাযথ বাস্তব প্রমাণ পাওয়া মাত্র হস্তক্ষেপ করার অনুমতি দেওয়া হয়েছিল। কিন্তু ঘেরাওয়ের সংখ্যা অব্যাহতভাবে বাড়তে থাকে এবং সেপ্টেম্বর মাসে তা ১৯৪-এ পৌঁছে যায়। উচ্চ আদালত আবার হস্তক্ষেপ করে নির্দেশ দেয় যে, ঘেরাওয়ের ক্ষেত্রে রাজ্য সরকারের বিজ্ঞপ্তিকে উপেক্ষা করে পুলিশকে প্রচলিত আইন অনুযায়ী ব্যবস্থা নিতে হবে। এই ঘেরাও আন্দোলনের ফলে অনেক শিল্প ইউনিট বন্ধ হয়ে যায়। ঘেরাও বন্ধ করার জন্য শিল্পপতিরা বাংলা কংগ্রেসের ওপর চাপ সৃষ্টি করে। শিল্প মন্ত্রক (যা বাংলা কংগ্রেসের হাতে ছিল) ও শ্রম মন্ত্রক (যা ভারতের সমাজতান্ত্রিক ঐক্য কেন্দ্র পরিচালনা করত) একে অপরের সঙ্গে দ্বন্দ্বে জড়িয়ে পড়ে।

## নকশালবাড়ি
যুক্তফ্রন্ট সরকারের জন্য আরও একটি সমস্যা ছিল সিপিআইএমের অভ্যন্তরীণ বিভাজন। দলের দ্বিতীয় সারির নেতৃত্বে এমন কিছু মৌলবাদী নেতা ছিলেন যারা অবিলম্বে বিপ্লবের দাবি তুলছিলেন। রাজ্যের উত্তরাঞ্চলে দলীয় কাঠামোর মধ্যেই চারু মজুমদার ও কানু সান্যাল নিজেদের শক্ত ঘাঁটি গড়ে তুলেছিলেন। ১৯৬৭ সালের মার্চ মাসে, সিপিআইএমের কৃষক সংগঠন কৃষক সমিতির নেতৃত্বে কৃষকরা নকশালবাড়ি অঞ্চলে অতিরিক্ত জমি দখল করতে শুরু করেন। এই বিদ্রোহ ক্রমে তীব্র হয়ে ওঠে এবং জুন মাসে জানা যায় যে নকশালবাড়ির বিদ্রোহীরা আগ্নেয়াস্ত্র সংগ্রহ করেছে। এই বিদ্রোহ মোকাবিলার পদ্ধতি নিয়ে যুক্তফ্রন্টের ভিতরে মতপার্থক্য দেখা দেয়। সিপিআইএম মনে করত যে সামাজিক ও অর্থনৈতিক সমস্যা বিদ্রোহের মূল কারণ। অপরদিকে বাংলা কংগ্রেস এই বিদ্রোহকে আইন-শৃঙ্খলার সমস্যা হিসেবে দেখছিল এবং সেই অনুযায়ী মোকাবিলা করতে চাইছিল।

## যুক্তফ্রন্ট সম্পর্কে সিপিআইএমের অবস্থান
সিপিআইএমের কেন্দ্রীয় কমিটি ১৯৬৭ সালের ১০ থেকে ১৬ এপ্রিল পর্যন্ত কলকাতায় বৈঠক করে। বৈঠকে পশ্চিমবঙ্গ ও কেরলের যুক্তফ্রন্ট সরকারগুলোর প্রতি দলের অবস্থান সম্পর্কে আলোচনা হয়। বৈঠকে গৃহীত কৌশলে বলা হয়েছিল যে, "বর্তমানে যেসব আমাদের যুক্তফ্রন্ট সরকার আছে, সেগুলোকে আমাদের জনগণের হাতে একটি সংগ্রামের হাতিয়ার হিসেবে দেখতে ও বুঝতে হবে—এমন সরকার হিসেবে নয়, যাদের হাতে যথেষ্ট ক্ষমতা আছে বা যারা জনগণের জন্য বাস্তব ও গুরুত্বপূর্ণ উপশম দিতে পারে। শ্রেণিগত পরিভাষায় বলতে গেলে, এই ধরনের সরকারে আমাদের দলের অংশগ্রহণ হলো একটি নির্দিষ্ট রকমের সংগ্রামের অংশ—যার উদ্দেশ্য হলো আরও বেশি সংখ্যক জনগণকে এবং আরও বেশি মিত্রকে শ্রমজীবী শ্রেণির পক্ষে একত্রিত করা।"

## ঘোষের পদত্যাগ ও মন্ত্রিসভা বিলুপ্তি
যুক্তফ্রন্টের অভ্যন্তরে চলমান একাধিক রাজনৈতিক মতবিরোধের ফলে মন্ত্রিসভা থেকে প্রফুল্লচন্দ্র ঘোষ পদত্যাগ করেন এবং ১৬ জন বিধায়ক সহ যুক্তফ্রন্ট থেকে বেরিয়ে গিয়ে প্রগ্রেসিভ ডেমোক্রেটিক ফ্রন্ট গঠন করেন। ঘোষ নিজস্ব একটি সরকার গঠন করতে ইচ্ছা পোষণ করেন এবং তার এই ক্ষমতা গ্রহণের প্রচেষ্টাকে কংগ্রেস সমর্থন জানায়। রাজ্যপাল মুখ্যমন্ত্রীকে দুই সপ্তাহের মধ্যে বিধানসভা ডাকার নির্দেশ দেন। মুখোপাধ্যায় রাজ্যপালের নিকট সেই নির্দেশ পালনে অক্ষমতা জ্ঞাপন করে। ১৬ নভেম্বর রাজ্যপাল যুক্তফ্রন্ট মন্ত্রিসভাকে বরখাস্ত করে ঘোষকে নতুন মন্ত্রিসভা গঠনের অনুমতি দেন।

## যুক্তফ্রন্টের বিক্ষোভ
যুক্তফ্রন্টের তাদের মন্ত্রিসভা বরখাস্ত করার পদ্ধতি অবৈধ দাবি করে। ২২ নভেম্বর ১৯৬৭ সালে যুক্তফ্রন্ট রাজ্যপালের এই কার্যকলাপের প্রতিবাদে কলকাতার ব্রিগেড প্যারেড ময়দানে এক বিশাল সমাবেশের ডাক দেয়। সমাবেশের বিরুদ্ধে ১৪৪ ধারা জারি করা হয় এবং পুলিশ বিক্ষোভে হামলা চালায়। এর প্রতিবাদে যুক্তফ্রন্ট, রাষ্ট্রীয় সংগ্রাম সমিতি ও শ্রমিক সংগঠনগুলো পশ্চিমবঙ্গে দুদিনের সাধারণ ধর্মঘটের ডাক দেয়। ধর্মঘট চলাকালীন সময়ে বিভিন্ন সহিংস ঘটনার খবর পাওয়া যায় ও একজন ব্যক্তি নিহত হন। শত শত মানুষকে গ্রেপ্তার করা হয়। ১৮ ডিসেম্বর ১৯৬৭ সালে যুক্তফ্রন্ট সারা রাজ্যে অসহযোগ আন্দোলন শুরু করে। আন্দোলনে প্রায় ৩৫০০ জনকে গ্রেপ্তার করা হয় যাদের মধ্যে ১৪ জন বিধায়কও ছিলেন। চলমান সহিংসতার মাঝে ১৯৬৮ সালের ফেব্রুয়ারিতে পশ্চিমবঙ্গে রাষ্ট্রপতির শাসন জারি করা হয়।

## ১৯৬৯ সালের বিধানসভা নির্বাচন

১৯৬৯ সালের ফেব্রুয়ারিতে পরবর্তী বিধানসভা নির্বাচন অনুষ্ঠিত হয়। এই নির্বাচনটি ভয়াবহ বন্যার কারণে আগে পিছিয়ে দেওয়া হয়েছিল। নির্বাচনের আগে যুক্তফ্রন্ট ৩২ দফা বিশিষ্ট কর্মসূচি প্রকাশ করে। প্রজাসামাজবাদী পার্টি তখন যুক্তফ্রন্ট ছেড়ে দিয়েছিল, তবে মেদিনীপুর জেলায় প্রজাসামাজবাদী পার্টি ও যুক্তফ্রন্টের মাঝে নির্বাচনের ব্যাপারে সমঝোতা হয়। বাংলা জাতীয় দল যোগ দিতে চাইলেও বাংলা কংগ্রেস বাধা দিয়েছিল। যুক্তফ্রন্টের মন্ত্রিসভায় যারা আগে অংশ নিয়েছিল, তারা ছাড়াও ভারতের বিপ্লবী কমিউনিস্ট পার্টি (যারা ১৯৬৭ সালে কোনো আসন পায়নি) সদস্য হিসেবে দুটি আসনে প্রতিদ্বন্দ্বিতা করে। এই নির্বাচনে যুক্তফ্রন্ট বিপুল ভোটে জয়লাভ করে। তারা ৫০% এর বেশি ভোট পায় এবং পরিষদে স্পষ্ট সংখ্যাগরিষ্ঠতা অর্জন করে।

## তথ্যসূত্র
### উদ্ধৃতি

### উৎস

; উদ্ধৃত কর্ম
* M. V. S. Koteswara Rao. *Communist Parties and United Front: Experience in Kerala and West Bengal*. Prajasakti Book House, Hyderabad. 2003.

বিষয়শ্রেণী:ভারতের বিলুপ্ত রাজনৈতিক দলের জোট
বিষয়শ্রেণী:পশ্চিমবঙ্গের রাজনৈতিক ইতিহাস
বিষয়শ্রেণী:১৯৬০-এর দশকে পশ্চিমবঙ্গ
বিষয়শ্রেণী:ভারতের জোট সরকার
বিষয়শ্রেণী:যুক্তফ্রন্ট